CELEX: C2004/217/58
Language: el
Date: 2004-08-28 00:00:00
Title: Υπόθεση T-248/04: Προσφυγή της Scania AB (Publ) κατά της Επιτροπής των Ευρωπαϊκών Κοινοτήτων, που ασκήθηκε στις 21 Ιουνίου 2004

28.8.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 217/32
            
         Προσφυγή της Scania AB (Publ) κατά της Επιτροπής των Ευρωπαϊκών Κοινοτήτων, που ασκήθηκε στις 21 Ιουνίου 2004
   (Υπόθεση T-248/04)
   (2004/C 217/58)
   Γλώσσα διαδικασίας: η αγγλική
   Η Scania AB (Publ), Södertälje (Σουηδία), εκπροσωπούμενη από τους D. Arts and F. Herbert, lawyers, με τόπο επιδόσεων στο Λουξεμβούργο, άσκησε στις 21 Ιουνίου 2004 προσφυγή ενώπιον του Πρωτοδικείου των Ευρωπαϊκών Κοινοτήτων κατά της Επιτροπής των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής της 7ης Απριλίου 2004 με την οποία η Επιτροπή ενέκρινε τη διάθεση των μετοχών Α της Volvo μέσω της Ainax,
            
         
               —
            
            
               να καταδικάσει την Επιτροπή στα δικαστικά έξοδα.
            
         Λόγοι ακυρώσεως και κύρια επιχειρήματα:
   Η προσφεύγουσα προβάλλει ότι η έγκριση της συγκέντρωσης μεταξύ Volvo και Renault Vehicules Industriels (1) τελούσε υπό τον όρο της διαθέσεως των μετοχών της Scania (επιχείρηση Scania) που κατείχε η Volvo. Με την προσβαλλόμενη απόφαση, η Επιτροπή δέχθηκε τις προτάσεις εκχωρήσεως της Volvo, σύμφωνα με τις οποίες η Volvo θα μεταβίβαζε το εναπομένον μέρος των μετοχών της Scania που κατείχε σε θυγατρική της, την Ainax. Η προσφεύγουσα ισχυρίζεται περαιτέρω ότι οι μετοχές της Ainax θα διανέμονταν στους μετόχους της Volvo ως μέρισμα.
   Κατά την προσφεύγουσα, η προσβαλλόμενη απόφαση παραβιάζει τα όσα ορίζονται για την επιχείρηση Scania στην απόφαση της Επιτροπής της 1ης Σεπτεμβρίου 2000 καθώς και το άρθρο 6, παράγραφος 1, εδάφιο γ) και το άρθρο 6, παράγραφος 2 του κανονισμού (ΕΟΚ) αριθ. 4064/89 (2).
   Σύμφωνα με την προσφεύγουσα η δημιουργία ενδιάμεσης δομής, δηλ. η Ainax, μάλλον διαφυλάσσει τη δέσμη των μετοχών που βρισκόταν ήδη υπό τον έλεγχο της Volvo παρά τη διανέμει μεταξύ των μετόχων της Volvo. Η προσφεύγουσα προβάλλει περαιτέρω ότι επειδή η Renault κατέχει περίπου το 20 % των μετοχών της Volvo ελέγχει με τον τρόπο αυτό το 20 % περίπου της Ainax, η οποία με τη σειρά της ελέγχει το 25 % περίπου της Scania. Η προσφεύγουσα ισχυρίζεται, ως εκ τούτου, ότι η δομή της εκχωρήσεως παρέχει στη Renault, και έμμεσα στη Volvo, σημαντική επιρροή επί της προσφεύγουσας και προνομιακή εκ των έσω γνώση των επιχειρηματικών της απορρήτων. Για τον λόγο αυτό, κατά την προσφεύγουσα, δεν είναι δυνατόν γι' αυτήν να δράσει ως ανεξάρτητη εναλλακτική εταιρία έναντι του ομίλου Volvo/Renault VI.
   
      (1)  Απόφαση της Επιτροπής της 1ης Σεπτεμβρίου 2000 περί του συμβατού μιας συγκεντρώσεως με την κοινή αγορά (Υπόθεση αριθ. IV/M.1980 — 3* VOLVO/RENAULT V.I.) με βάση τον κανονισμό (ΕΟΚ) αριθ. 4064/89 του Συμβουλίου (ΕΕ C 301, σ. 23).
   
      (2)  Κανονισμός (ΕΟΚ) αριθ. 4064/89 του Συμβουλίου της 21ης Δεκεμβρίου 1989 για τον έλεγχο των συγκεντρώσεων μεταξύ επιχειρήσεων (ΕΕ L 257 1990, σ. 13).